แบงก์กรุงไทยลดค่าธรรมเนียมบัตรชิปการ์ด
ธนาคารกรุงไทยเอาใจประชาชนคนทำบัตรชิปการ์ด ประกาศลดค่าธรรมเนียม
29 ต.ค. 2565

ธนาคารกรุงไทยเอาใจประชาชนคนทำบัตรชิปการ์ด ประกาศลดค่าธรรมเนียม
นายทรงพล ชีวะปัญญาโรจน์ รองกรรมการผู้จัดการใหญ่ สายงานบริหารจัดการทางการเงินเพื่อธุรกิจ ธนาคารกรุงไทย เปิดเผยว่า ธนาคารได้ยกเว้นการคิดค่าธรรมเนียมการเปลี่ยนบัตรแบบแถบแม่เหล็กเป็นแบบชิปการ์ดในทุกกรณี ตั้งแต่วันที่ 1 มิ.ย.นี้ ไปจนถึงสิ้นปี 2562 จากปกติที่คิดในอัตรา 100 บาท โดยลูกค้าสามารถทยอยมาเปลี่ยนบัตรได้ที่สาขาของธนาคารทั่วประเทศ และบัตรแบบแถบแม่เหล็กเดิมยังคงใช้งานได้จนถึงสิ้นปี 2562
ทั้งนี้ ธนาคารต้องการช่วยลดภาระให้กับลูกค้าที่ถือบัตรแบบแถบแม่เหล็กที่จะมาเปลี่ยนเป็นบัตรเดบิตแบบชิปการ์ดของธนาคารกว่า 12 ล้านราย รวมทั้งสนับสนุนนโยบายของธนาคารแห่งประเทศไทย(ธปท.) ที่มีนโยบายให้ทุกธนาคารออกบัตรเอทีเอ็ม และบัตรเดบิตแบบชิปการ์ดให้กับลูกค้า เพื่อเพิ่มความปลอดภัยมากยิ่งขึ้นในการทำรายการผ่านเครื่องเอทีเอ็ม ตั้งแต่วันที่ 16 พ.ค.ที่ผ่านมา
นอกจากนี้ เพื่อส่งเสริมการพัฒนาระบบการชำระเงินของประเทศให้สอดคล้องกับมาตรฐานสากล ธนาคารยังได้ลดค่าธรรมเนียมรายปีของบัตรเดบิตแบบ เคทีบี ช้อปสมาร์ท คลาสสิก จากปกติ 200 บาท เหลือ 180 บาท หากลูกค้ารายใหม่ที่มาสมัครทำบัตรดังกล่าวระหว่างวันที่ 1 มิ.ย ถึง 31ธ.ค.ปีนี้ โดยบัตรเดบิตจะให้สิทธิประโยชน์มากกว่าบัตรเอทีเอ็ม นอกจากการฝากถอนเงินผ่านตู้เอทีเอ็มแล้ว ยังใช้ซื้อสินค้าและบริการผ่านร้านค้า และระบบ Online Shopping ซึ่งจะช่วยลดการพกพาเงินสดของประชาชนและสอกคล้องกับนโยบายการพัฒนาระบบการชำระเงินทางอีเล็กทรอนิกส์แห่งชาติ (เนชั่นแนลอีเพย์เม้นท์) ของรัฐบาลด้วย